Ta nuu iyaꞌa ikaꞌan Jesús tuꞌun takuan,
ta iketa‑ra ñuu Jerusalén,
ta kuaꞌan‑ra chiꞌin ndochaꞌa‑ra,
ta iyaꞌa‑ra inka chiyo yuꞌu yuvi nañi Cedrón.
Ta yukuan kuvi nuu iyo yutun tata,
ta ikɨꞌvɨ‑ra chiꞌin ndochaꞌa‑ra.
Ta chito tuku Judas,
ra‑kuaxikoñaꞌa chii Jesús,
nuu kuaꞌan‑ra tyi kuaꞌa loko ndoyo tuꞌva‑ra nataka chiꞌin ndochaꞌa‑ra yukuan.
Ta kuaꞌan Judas chiꞌin iin ityi hndaru ñuu Roma,
ta kuaꞌan tuku polisia kumi veñuꞌu cha‑ityandaꞌa ñayɨvɨ kuvi sútú kunuu ta ñayɨvɨ fariseo,
ta kuaꞌan‑chi chiꞌin cha‑xaan,
ta yɨndaꞌa‑chi ñúꞌú cha‑satuun nuu kuaꞌan‑chi.
Soko Jesús tyi chito‑ra tandɨꞌɨ cha‑kuakuu,
ta kuaꞌan‑ra nuu ndyaa‑chi,
ta indukutuꞌun‑ra chii‑chi,
ta katyi‑ra:
—¿Yoo chii nanduku‑ndo?
Ta inakaꞌan‑chi,
ta katyi‑chi:
—Chii Jesús,
ra‑ñuu Nazaret,
nanduku‑ndi.
Ta inakaꞌan‑ra,
ta katyi‑ra:
—Maí kuu.
Ta ndyaa tuku Judas,
ra‑inaxikoñaꞌa chii Jesús,
chiꞌin‑chi.
Ta kuꞌva ikaꞌan‑ra takuan:
“Maí kuu”,
ta inakakachata‑chi,
ta induva‑chi nuu ñuꞌu.
Ta indukutuꞌun tuku‑ra,
ta katyi‑ra:
—¿Yoo chii nanduku‑ndo?
Ta inakaꞌan‑chi,
ta katyi‑chi:
—Chii Jesús,
ra‑ñuu Nazaret,
nanduku‑ndi.
Ta inakaꞌan‑ra,
ta katyi‑ra:
—Chaikaꞌín chii‑ndo tyi maí kuu.
Ta tatu chií nanduku‑ndo,
kuꞌva‑ndo taꞌvi nakuꞌun ñayɨvɨ iꞌya.
Ta takuan ikaꞌan‑ra tyi kuachinu tuꞌun ikaꞌan‑ra tyeꞌen:
“Ñayɨvɨ ichaꞌun chií,
ñi‑minuu‑chi ña‑kuanaa.”
Ta Simón Pedro,
ndiso‑ra nuu machityi cha‑kuvi espada,
ta itava‑ra tichi vena,
ta ichaꞌndya‑ra soꞌo kuaꞌa ra‑nañi Malco.
Ta musu sútú kunuu kuu‑ra.
Yukuan ta ikaꞌan Jesús chii Pedro,
ta katyi‑ra:
—Natyiꞌi espada tichi vena.
¿Atu ña‑taꞌan‑chi ndyeꞌí tundoꞌo ichaꞌa Sutu‑yo Ndyoo ndyeꞌí?
Iꞌya kuvi nuu ichandyaka ñayɨvɨ chii Jesús nuu ndyaa sútú kunúú
Yukuan ta hndaru ñuu Roma,
ta ra‑kunuu chiꞌin‑chi,
ta ñayɨvɨ kuvi polisia kumi veñuꞌu ñayɨvɨ judío,
itɨɨn‑chi chii Jesús,
ta ichuꞌñi‑chi chii‑ra,
ta xiꞌna‑ka nuu ndyaa Anás ichandyaka‑chi chii‑ra tyi chiso Caifás,
ra‑kuvi sútú kunuu,
kuu‑ra kuiya yukuan.
Ta suu‑ñi Caifás kuvi ra‑ikaꞌan chii ñayɨvɨ kunuu nuu ñayɨvɨ judío tyi vaꞌa‑ka kúú minuu‑ñi rayɨɨ chakuenda ñayɨvɨ ñuu.